Erityisesti videopeleihin pohjautuvilla elokuvilla hieman kyseenalaisen maineensa haalinut Uwe Boll on päättänyt lopettaa ohjaajan hommat, kertoo kanadalainen Toronto Metro -lehti.

Syyksi Boll kertoo yksinkertaisesti sen, että ennen sangen rahakkaat markkinat ovat tulleet tiensä päähän. Mies tuumaileekin esimerkiksi tuoreimman Rampage: President Down -elokuvansa kelpaavan lähinnä Netflix-katselijoille samalla kun DVD- ja Blu-Ray-myynnit laskevat laskemistaan. Valkokankaille taas kelpuutetaan ainoastaan Avengersin kaltaisia suuremman mittaluokan blockbuster-tuotoksia. Boll ei voi omien mietteidensä mukaan palata enää astetta halvempien indie-tuotantojen pariin. Mies onkin rahoittanut tuotoksiaan ajoittain myös omalla rahalla, mutta moisenkin aika on nyt tullut päätökseensä.

Saksalainen Uwe Boll haali maineensa esimerkiksi Alone in the Darkiin, Postaliin, Dungeon Siegeen, Bloodrayneen, House of the Deadiin ja Far Cry -peliin perustuvilla kyhäelmillään. Sittemmin ohjaaja ehti vilautella kykyjään kohtuullisen onnistuneilla Rampage-elokuvilla. Mies sai lempinimensä The Raging Boll tämän haastettua tuotoksiaan kritisoineita elokuvakriitikkoja nyrkkeilykehään – päihittäen suvereenisti nämä kaikki. Myös kommentit prostituoitujen palkkaamisesta elokuvien sivurooleihin herättivät aikoinaan närää.

Uwe Boll on sittemmin löytänyt uuden kutsumuksen ravintolamaailmasta. Miehen luotsaama Bauhaus-ravintola Vancouverissa on kerännyt vierailijoilta pääsääntöisesti hyvää palautetta.

The Raging Bollin pitkää meriittilistaa voi tutkailla vaikkapa IMDB-sivustolta. Alla näillä näkymin miehen elokuvalliseksi joutsenlauluksi jäävän Rampage: President Down -elokuvan traileri.

Lähde: Eurogamer